作者:李嶠
標題:安輯嶺表事平罷歸
內容:雲端想京縣，帝鄉如可見。天涯望越臺，海路幾悠哉。六月飛鵬去，三年瑞雉來。境遙銅柱出，山險石門開。自我違瀍洛，瞻途屢揮霍。朝朝寒露多，夜夜征衣薄。白簡承朝憲，朱方撫夷落。既弘天覆廣，且諭皇恩博。皇恩溢外區，憬俗詠來蘇。聲朔臣天子，壇場拜老夫。絳宮韜將略，黃石寢兵符。返旆收龍虎，空營集鳥烏。日落澄氛靄，憑高視襟帶。東甌抗於越，南鬥臨吳會。春色繞邊陲，飛花出荒外。卉服紛如積，長川思遊客。風生丹桂晚，雲起蒼梧夕。去舳艤清江，歸軒趨紫陌。衣裳會百蠻，琛贐委重關。不學金刀使，空持寶劍還。